

**KOMÁROM-ESZTERGOM MEGYEI RENDŐR-FŐKAPITÁNYSÁG**

**OROSZLÁNYI RENDŐRKAPITÁNYSÁG**

**B E S Z Á M O L Ó**

**Kecskéd Község közbiztonsági helyzetéről, a közbiztonság érdekében tett intézkedésekről és az azzal kapcsolatos feladatokról**

Cím: 2840 Oroszlány, Haraszthegyi u. 2/a., Pf. 20.

Telefon: (06-34)560-740, 21/51-50

email: BolehradskyS@komarom.police.hu

**Tisztelt Képviselőtestület!**

A Rendőrségről szóló 1994. évi XXXIV. törvény 8. § (4) bekezdése alapján, az Oroszlányi Rendőrkapitányság (a továbbiakban: rendőrkapitányság) 2021. évben végzett tevékenységéről, Kecskéd Község és közigazgatási területe közbiztonságának helyzetéről, a közbiztonság érdekében tett intézkedésekről, és az azzal kapcsolatos feladatokról készített beszámolómat a következők szerint teszem meg.

A rendőrkapitányság a lakosság szubjektív közbiztonságérzetének fenntartásával hajtotta végre feladatait úgy, hogy a munkánk minőségét jelző mutatóinak javarészét megtartottuk, vagy némileg javítottuk. Ezzel már több évre visszamenőleg egy jó színvonalú, évről-évre fejlődést mutató tevékenységet, eredményességet mondhatunk magunkénak.

**I. A község közbiztonsági helyzetének értékelése**

Az értékelt évben a rendőrkapitányság illetékességi területén nem történt olyan mérvű változás a bűnügyi helyzetet befolyásoló körülményekben, ideértve akár a lakosság számot, az összetételt, akár az infrastrukturális ipari-gazdasági összetevőket, mely kihatással lehetett volna a bűnügyi mutatókra.

**1. A bűnügyi helyzet értékelése**

A 2020. évi 11-ről 7-re csökkent a regisztrált bűncselekmények száma a 2021. évre a község közigazgatási területén. Az értékelt év során 1 esetben készpénz–helyettesítő fizetési eszközhöz kapcsolódó bűncselekmény, 3 esetben lopás, 1 esetben önbíráskodás, 2 esetben járművezetés ittas állapotban bűncselekmény elkövetése miatt indult büntetőeljárás.

Kecskéd Község a rendőrkapitányság működési területén belül bűnügyileg a legkevésbé fertőzött, amit a fenti adatok teljességgel alátámasztanak.

**2. A bűnüldöző munka értékelése**

A nyomozáseredményességi mutatók tekintetében település szintű adatokkal nem rendelkezünk, ezért a következőkben ismertetett számadatok nem Kecskéd Község, hanem a rendőrkapitányság által nyomozott bűncselekmények nyomozáseredményességi mutatói. A nyomozáseredményességi mutatónk a 2020. évi 78,7%-ról 84,2%-ra nőtt a 2021. évben.

Kecskéd területén nem történt kiemelten kezelt bűncselekmény. A rendőrkapitányság vonatkozásában a kiemelten kezelt bűncselekmények eredményességi mutatója 70,8%-ról 72,6%-ra, a közterületen elkövetett bűncselekményeké 94,8%-ról 95,5%-ra javult a tárgyalt évre az előző évhez képest.

**3. Tulajdon elleni szabálysértések**

A tulajdon elleni szabálysértésekkel a Rendőrkapitányság Rendészeti Osztályának állományába tartozó szabálysértési segédelőadó foglalkozik. A településen elkövetett, tudomásunkra jutott tulajdon elleni szabálysértések számában az előző évihez képest növekedés történt. 2020. évben nem, 2021. évben pedig 1 esetben történt tulajdon elleni szabálysértés, melyben az elkövetőt felderítettük.

**4. A közlekedésbiztonsági helyzet**

A község közlekedésbiztonsági helyzetéről megállapítható, hogy az ismertté vált balesetek száma növekedést mutat, mivel a 2020. évben nem jutott a tudomásunkra közlekedési baleset, a 2021. évben pedig 6 közúti közlekedési baleset történt. Ezen belül 3 baleset következtében könnyű, 1 esetben pedig súlyos fokú személyi sérülés keletkezett. A fennmaradó 2 esetben pedig személyi sérülés nélküli, anyagi káros közúti közlekedési baleset történt.

A tárgyalt évben 4 esetben a kanyarodási szabályok megszegése, 1-1 esetben a járművezető ittassága, illetve az elsőbbség meg nem adása szerepel baleseti okként.

A balesetek elenyésző száma azok további elemzését nem teszi lehetővé.

**5. Az illegális migráció helyzete**

A település nem érintett az eddig felfedett migrációs útvonalak tekintetében. A rendőrkapitányság illetékességi területére az illegális migráció nem volt jellemző, azzal a terület kevésbé érintett. A közterületi szolgálat az ellenőrzések során a külföldi személyek ellenőrzését elvégezte. Rendőreink a 2021. évben 6 esetben, összesen 9 fő embercsempészt fogtak el, akik közül 1-1 magyar, litván és ukrán állampolgárságú, 2 szerb és 4 moldáv állampolgárságú volt. Ők összesen 65 fő, zömében magukat szír nemzetiségűnek valló személyt próbáltak az illetékességi területünkön keresztül Nyugat-Európába szállítani.

**II. A közbiztonság érdekében tett intézkedések és az azzal kapcsolatos feladatok**

**1. A közterületi jelenlét**

A közterületi jelenlét fokozása, a közterületek és az idegenforgalmi övezetek biztonságának fenntartása a közbiztonsági tevékenység egyik legfontosabb feladata. Hasonlóan az előző évhez, a 2021. évben is erőfeszítéseket tettünk annak érdekében, hogy a Rendészeti Osztály közterületi állománya minél több időt tudjon eltölteni közterületen. A rendőrkapitányság számára napjainkra folyamatos feladatot adó tömeges migráció okozta válsághelyzet kezelése, az ország határainak védelme érdekében jelentkező többletfeladatainkat, valamint a járványhelyzet visszaszorítása érdekében ránk ruházott feladatokat úgy hajtottuk végre, hogy a lakosság szubjektív közbiztonságérzete, a közterületek rendje nem szenvedett csorbát. Ezt csak úgy tudtuk megvalósítani, hogy mind a Bűnügyi, mind a Rendészeti Osztály állományát túlszolgálat terhére vezényeltük a közterületekre.

**2. A közrendvédelmi szolgálatteljesítés gyakorlata**

Mivel a közrendvédelmi szolgálatteljesítés számszaki mutatóit csak a rendőrkapitányság illetékességi területének egészére, és nem települések szerint tudjuk statisztikai hitelességgel kimutatni, ezért a következőkben ismertetett adatok nem Kecskéd község közigazgatási, hanem a rendőrkapitányság illetékességi területére vonatkoznak.

A közterületi szolgálatot ellátó állományunk létszáma 3113 fő volt 2021-ben, míg az előző évben 50 fővel több, 3163 fő volt. Ez csekély, 1,6 %-os csökkenést jelent. A közterületen eltöltött szolgálati órák számában már jelentősebb, 25,2 %-os csökkenés következett be, mivel ez a mutató 27044 óráról 20239 órára változott. Ennek fő oka, hogy a közterületi állományunk létszáma az év során 2 fővel csökkent, de változás következett be ezen mutató számítási módszerében is. A 2021. év során 1 fő közterületi szolgálatot ellátó rendőrre 1466 lakos jutott.

A közterületre vezényelt állomány a 2021. évben 261 elfogást hajtott végre, ami 41,1 %-os emelkedés a 2020. évben végrehajtott 185 elfogásához képest. Ezen belül a tettenéréses elfogások száma 121-ről 166-ra, a körözés miattiaké 18-ról 29-re növekedett.

Az előállítások száma a 2021. évi 212-ről 245-re, 5,6 %-kal nőtt.Míg a 2020. évben 129 főt állítottunk elő bűncselekmény elkövetésének gyanúja miatt, addig a 2021. évben 143-at, 10,8 %-os javulást produkálva. A mintavételre előállítottak száma 28-ról 33-ra, 17 %-kal emelkedett.

A foganatosított biztonsági intézkedések száma 36,1 %-kal, 83-ról 113-ra nőtt a tárgyalt évre az előző évhez viszonyítva.

A 2021. évben 6213 járművezetővel szemben alkalmaztunk alkoholszondát, amiből 247 esetben fedtük fel, hogy a jármű vezetője ittas volt. A 2020. évben alkalmazott 10430 szondáztatásból 257 főnél állapítottuk meg, hogy szeszes italtól származó alkoholos befolyásoltság alatt vezette a járművét. Emiatt a tárgyévben 43 főtől, az előző éveben pedig 39 főtől vettük el a helyszínen a vezetői engedélyét.

Közigazgatási bírságok száma a 2020. évi 282-ről a 2021. évre 190-re, 32,7 %-kal csökkent.

A közterületi ellenőrzések során szabálysértést elkövető személyekkel szemben a 2021. évben 896, míg a 2020. évben 1079 esetben szabtunk ki helyszíni bírságot, ami 17,0 %-os csökkenés.

Ugyancsak, 364-ről 306-ra, vagyis 15,9%-kal csökkent a megtett szabálysértési feljelentéseink száma is.

A közterületen szolgálatot ellátó szervezeti egységeink munkáját, a szolgálati idejüket oly módon szerveztük, hogy amennyiben egyéb elvonó körülmény nem lépett fel, úgy a rendőri lefedettség visszatérő jellegű volt.

„A közbiztonság és a közrend további erősítését elősegítő bűnügyi és rendészeti intézkedések egységes megtételére” elnevezésű intézkedési terv alapján a településeket, illetve azok egyes részeit osztályozzuk.

A településeket a bűnügyi, a közbiztonsági és a határbiztonsági adatokra, tendenciákra, a lakosság szubjektív biztonságérzetére, az ott lakók veszélyeztetettségére, a társadalmi együttélési szabályok betartására, az elmúlt időszakban bekövetkezett lakossági konfliktus helyzetekre, illetve egyéb más releváns körülményekre, valamint a rendelkezésre álló rendőri állomány létszámára is figyelemmel, kiemelten veszélyeztetett, veszélyeztetett, és veszélyeztetettnek nem tekinthető kategóriákba soroljuk be.

Kecskéd veszélyeztetettnek nem tekinthető besorolásban van és volt is az értékelt év során. A kategóriák meghatározásánál kikértük a település vezetőinek a véleményét és figyelembe vettük az egyéb csatornákon, a lakosság köréből érkező jelzéseket is.

**3. Rendezvénybiztosítások**

A 2021. évben 4 rendezvény került megtartásra, amik biztosításában felügyeleti jelleggel részt vettünk. Ezek az Anna Napi búcsú, a Lábatlan találkozó, a Lovas napok, valamint az 1956-os megemlékezés voltak. A rendezvények rendkívüli esemény nélkül lezajlottak.

**4. Veszélyhelyzettel kapcsolatban végrehajtott rendőri feladatok**

A COVID-19 vírus miatti veszélyhelyzet, a különleges jogrend, illetve az ehhez kapcsolódó normák folyamatos figyelemmel kísérése, alkalmazása, a meghatározott feladatok végrehajtása alapvetően befolyásolta a 2021. évi tevékenységet. A koronavírus világjárvány elleni védekezés miatt elrendelt központi, területi és helyi feladatokat a rendőrkapitányság állománya maradéktalanul, az elvárásoknak megfelelően teljesítette. A védelmi feladatok ellátásában mind a bűnügyi, mind az igazgatásrendészeti szakterület kivette a részét. A különböző szolgálati ágak a közterületi állománnyal közösen, illetve őket kiváltva hajtották végre a – többek között a hatósági házi karanténnal, vagy az egyéb védelmi intézkedések betartásával kapcsolatos – feladatokat. A karantén ellenőrzésekre jelentős mennyiségű szolgálati órát használtunk fel.

**5. Körzeti megbízotti státuszok feltöltöttsége és tevékenységük értékelése**

A körzeti megbízotti feladatokat Kondor Balázs r. főtörzsőrmester látja el. A körzeti megbízott jó kapcsolatot alakított ki a község intézményeivel. Összességében megállapítható, hogy jó kapcsolatrendszerrel rendelkezik, a rábízott feladatokat végrehajtja.

A településen a bűn-és balesetmegelőzési feladatokat fő szabályként a körzeti megbízott látja el. Ezen feladataink végrehajtása azonban a világjárvány miatti korlátozó intézkedések miatt elmaradtak.

**6. Az igazgatásrendészeti tevékenység**

**Az igazgatásrendészeti szervezeti elemünk** a 2021. évben 5 darab Kecskéd területén elkövetett szabálysértés miatt folytatott eljárást. Ebből 1 közlekedési baleset miatt indult, a közúti közlekedési szabályok kisebb fokú megsértése szabálysértés elkövetése miatt, valamint további 1-1 esetben a közúti közlekedési szabályok kisebb fokú megsértése, csendháborítás, a védelmi intézkedések megszegése és az óvodai nevelésben való részvételi és tankötelezettség megszegése szabálysértés miatt indított eljárás volt. Továbbá 8 kecskédi lakossal szemben folytattunk szabálysértési eljárást, akik nem a község közigazgatási területén követtek el szabálysértést. Ezen cselekmények esetében 2-2 esetben a közúti közlekedési szabályok kisebb fokú megsértése és az elsőbbség és előzés szabályainak megszegése szabálysértés, 1-1 esetben a védelmi intézkedések megszegése (kijárási korlátozás), a személyazonosság igazolásával kapcsolatos szabálysértés, engedély nélküli vezetés és a szeszesital-árusítás, -kiszolgálás és –fogyasztás tilalmának megszegése szabálysértés elkövetése miatt indult szabálysértési eljárás.

A szabálysértések közül 1 esetben az eljárást szabálysértés elkövetésének hiánya miatt megszüntettük, a többi eljárásban pénzbírságot szabtunk ki.

**7. Együttműködés**

A településem polgárőrség nincs, viszont Önkéntes Tűzoltó Egyesület működik, mellyel a körzeti megbízott kiváló kapcsolatot ápol, a kommunikáció egymás között folyamatos.

**III. Összegzés, kitűzött feladatok a következő időszakra**

**A rendőrkapitányság az értékelt időszakban mind rendészeti, mind bűnügyi téren összességében jó intézkedési- és nyomozáseredményességi mutatókkal hajtotta végre feladatait.** A 2021. évre kitűzött célok végrehajtását felülírta a COVID-19 vírus elleni védekezés rendőri feladatinak követelményszintű végrehajtása, mely a 2022. évben is az egyik elsődleges feladata lesz a rendőrkapitányságnak.

A célkitűzések meghatározásánál bízunk abban, hogy a koronavírus világjárvány okozta veszélyhelyzet megszűnik, és az élet visszatér a normális medrébe. Amennyiben ez nem, vagy nem a teljes mértékben történik meg, úgy ezen feladatokat, célkitűzéseket a szükséges mértékben módosítani fogjuk.

Ahhoz, hogy valamennyi területen javulásról lehessen beszámolni, a teljesség igénye nélkül a következő feladatokat kell végrehajtani:

* A 2022. évi kiemelt rendezvények és sportesemények biztosításával kapcsolatos rendőri feladatok végrehajtása,
* Magyarország határainak védelme, az illegális migráció, illetve az államhatár  
  rendjét érintő egyéb jogellenes cselekmények elleni fellépés érdekében a határőrizeti,  
  határforgalmi és mélységi ellenőrzési feladatok következetes végrehajtása.
* az állampolgárok szubjektív közbiztonságérzetét befolyásoló jogsértések elleni hatékony fellépés az erők és eszközök optimális felhasználásával, az egyes rendészeti feladatokat ellátó személyekkel és a polgárőrséggel közös feladatellátással, valamint a büntetőeljárások lefolytatásának gyorsításával, eredményességének biztosításával,
* jelentősen csökkentenünk kell a folyamatos bűnügyek számát és a nyomozásokra fordított időt,
* a közlekedésbiztonsági helyzet javítása, különös tekintettel a sérüléssel járó és az ittasan okozott balesetek csökkentésére,
* kiemelt hangsúlyt kell fektetnünk a közterületek és nyilvános helyek ellenőrzésére, az erőszakos és félelmet keltő bűncselekmények megakadályozására, vagy hatékony felderítésére,
* a szervezeti működés hatékonyságának javításával a szélsőségektől mentes, kiegyensúlyozott közbiztonság fenntartása, az erőforrások optimális felhasználásával, a helyi szintű közbiztonsági, közlekedésbiztonsági és bűnügyi helyzet változásaira rugalmasan reagáló közterületi jelenléttel a lakosság szubjektív biztonságérzetét leginkább befolyásoló bűncselekmények, szabálysértések és baleseti okok előfordulásának csökkentése,
* a büntetőeljárások törvényes, szakszerű, időszerű és hatékony lefolytatása, a bűncselekményből származó vagon minél nagyobb arányú elvonása és az okozott kár megtérítése érdekében a vagyonvisszaszerzés, az elkobzás és a vagyonelkobzás hatékony végrehajtása, az áldozatsegítési rendszer működtetésében közreműködés,
* a járványügyi helyzet miatt szükséges rendőrségi feladatok végrehajtása során olyan kiegyensúlyozott jogalkalmazási gyakorlat kialakítása, ami a közrend és a közbiztonság fenntartását szolgáló arányos intézkedésekkel a nemkívánatos társadalmi és gazdasági hatások mérsékléséhez is hozzájárul,
* az állományunkat meg kell tartani, munkavégzésük körülményeit javítani, emellett hatékony toborzási tevékenységet kell folytatnunk.

**Oroszlány, időbélyegző szerint**

**Tisztelettel:**

**Dr. Bolehradsky Szilveszter r. ezredes**

**rendőrségi főtanácsos**

**kapitányságvezető**