**ELŐTERJESZTÉS**

**a Képviselő-testület 2022.06.29-i ülésére**

**Tárgy:** közművelődési rendelet felülvizsgálata

**Tisztelt Képviselő-testület!**

A Komárom-Esztergom Megyei Kormányhivatal a megye több településére vonatkozóan átfogó ellenőrzést végzett a közművelődés szabályozásával kapcsolatos helyi rendeletek szabályosságára vonatkozóan.

A jelen előterjesztéshez mellékelt KE/3-429-1/2022. számú törvényességi felhívásukban megállapították, hogy Kecskéd Község Önkormányzat Képviselő-testületének az önkormányzat közművelődési feladatairól szóló 9/2002. (IX.30.) önkormányzati rendelete törvénysértő, a megalkotása óta bekövetkezett jogszabályi változások és előírások érvényre juttatásának hiánya miatt.

Megállapításra került, hogy a rendelet egészének hatályon kívül helyezése indokolt, tekintettel arra, hogy a 20 éve megalkotott rendelet részleteiben nem orvosolható. Az új, a hatályos előírásoknak megfelelő rendelet tervezete elkészítésre került, kérem a tisztelt Képviselő-testületet, hogy azt megvitatni és elfogadni szíveskedjen.

Kecskéd, 2022. 06. 13.

Kaszányiné Ruppert Tímea s.k.

alpolgármester

Mellékletek :

1., KEM Kormányhivatal törvényességi felhívása

2., új közművelődési rendelet tervezete

3., az új közművelődési rendelet indokolása és hatásvizsgálata

**2. melléklet : rendelet tervezet**

**Kecskéd Község Önkormányzat Képviselő-testülete 9/2022. (VI. 29.) önkormányzati rendelete a helyi közművelődési feladatok ellátásáról**

Kecskéd Község Önkormányzat Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL törvény 83/A. § (1) bekezdésében kapott felhatalmazás alapján, az Alaptörvény 32. cikk (1) bekezdés (a) pontjában meghatározott jogalkotási hatáskörben, a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 7. pontjában meghatározott feladatkörében eljárva, továbbá a 180/2022. (V.24.) Korm.rendelet 4. §-a veszélyhelyzeti előírásaira tekintettel a Kecskédi Német Nemzetiségi Önkormányzattal egyetértésben az Önkormányzat közművelődési feladatairól a következőket rendeli el:

1. §

E rendelet célja, hogy a helyi társadalom művelődési érdekeinek és kulturális szükségleteinek figyelembevételével, a muzeális intézményekről, nyilvános könyvtári ellátásról és a közművelődésről szóló törvény és a helyi lehetőségek, sajátosságok alapján meghatározza Kecskéd Község Önkormányzata (a továbbiakban: Önkormányzat) által ellátandó közművelődési alapszolgáltatások körét, valamint feladatellátásának formáit, módját és mértékét.

2. §

A település Önkormányzata biztosítja Kecskéd lakosainak jogát, hogy

a) igénybe vehessék a közösségi terek, intézmények szolgáltatásait;

b) hozzáférést nyerhessenek a közművelődési alapszolgáltatásokhoz, saját művelődési és kulturális szükségleteik kielégítése érdekében;

c) művelődési céljainak megvalósításához helyszínt, szervezői-, szervezeti-, illetve tartalmi segítséget kapjanak.

3. §

E rendelet hatálya kiterjed Kecskéd közigazgatási területén belül:

a) a helyi közművelődési tevékenység megvalósulásában résztvevő közösségi terekre, az ebben együttműködő intézményekre, azok fenntartóira, működtetőire és alkalmazottjaira,

b) azon szervezetekre, akik az Önkormányzattal közművelődési megállapodásban állnak – a két fél által aláírt jogi szerződés alapján;

c) a képviselő-testületre és szerveire, továbbá

d) a közművelődési alapszolgáltatást igénybe vevőkre.

4. §

(1) Az Önkormányzat a közművelődési feladatait elsősorban további partnerek bevonásával, másodsorban civil szervezetekkel, vagy más kulturális tevékenységet ellátó szervezetekkel megkötött közművelődési megállapodás útján látja el, harmadsorban saját feladatellátásként végzi.

(2) A helyi közművelődési feladatok ellátásában az Önkormányzat igényli és lehetőségeihez mérten segíti a civil közösségek, szervezetek, a nemzetiségi önkormányzat, természetes személyek, illetve kulturális tevékenységet is végző szervezetek közreműködését.

(3) A község minden lakosa jogosult igénybe venni a település közművelődési intézményeinek szolgáltatásait, a közösség terek által biztosított lehetőségeket, és az Önkormányzat által megvalósított közművelődési szolgáltatásokat.

(4) Az Önkormányzat a közművelődési lehetőségekről elsősorban az alábbi módokon ad tájékoztatást a lakosság részére:

a) plakátok, szórólapok, műsorfüzetek útján,

b) a községi honlapon, közösségi médiában.

5. §

(1) Az Önkormányzat az alábbi közművelődési alapszolgáltatásokat biztosítja:

a) művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,

b) a közösségi és társadalmi részvétel fejlesztése,

c) a hagyományos közösségi kulturális értékek átörökítése feltételeinek biztosítása,

d) az amatőr alkotó- és előadó-művészeti tevékenység feltételeinek biztosítása.

(2) Az Önkormányzat az (1) bekezdésben meghatározott alapszolgáltatásokon túl feladatának tekinti:

1. a község kulturális értékeinek, hagyományainak feltárását, megismertetését, ápolását, kiemelkedő személyiségeinek értékteremtő kulturális tevékenységét,

2. a község vonzerejének, lakosságmegtartó képességének növelését, a civil társadalom önszerveződő tevékenységének erősítését, a községi lakosok életminőségének, életesélyeinek javítását,

3. a hátrányos helyzetű rétegek kulturális elesettségének mérséklését,

4. a gyermekek és fiatalok művészeti, közművelődési és közösségi életét,

5. a község környezeti, szellemi, művészeti hagyományainak feltárását, megismertetését, a helyi művelődési szokások gondozását, gazdagítását,

6. az egyetemes, nemzeti és nemzetiségi kultúrák megismertetését, gyarapítását, a különböző kultúrák közötti kapcsolatok kiépítését és fenntartását,

7. a helyi társadalom kapcsolatrendszerének fejlesztését, közösségi életének érdekérvényesítését,

8. a szabadidő kulturált és művelődési célú eltöltését,

9. a közélet, a helyi nyilvánosság kulturális, közművelődési csatornáinak biztosítását, bővítését,

10. a kulturális programokról szóló tájékoztatást,

11. köztéri alkotások helyreállítását, új szobrok, és hagyományőrző emléktáblák felállítását,

12. a rekreációs tevékenység és mozgásos tanfolyamok támogatását,

13. az európai kultúrák közötti kapcsolatok ápolása, fejlesztése érdekében közreműködik Kecskéd testvérközségének hasonló feladatokat ellátó intézményeivel, művészeti együtteseivel, civil közösségeivel,

14. a közművelődési feladatellátáshoz kapcsolódó infrastruktúra fejlesztését, és karbantartását.

6. §

(1) Az önkormányzat a közművelődéshez való jog gyakorlásához közösségi színteret biztosít a település lakosságának, amelynek működtetésével közművelődési megállapodás keretében vállalkozót bíz meg.

(2) Az önkormányzat működtetésében és fenntartásában álló közösségi színtereket az 1. sz. melléklet tartalmazza.

(3) A közösségi színtér feladatellátásához szükséges személyi és szakképzettségi, létesítményi és tárgyi feltételeit jelen rendelet a 20/2018. (VII.9.) EMMI rendeletnek a közösségi színterekre vonatkozó 12. §-a alapján határozza meg.

7. §

Az Önkormányzat a közművelődési feladatainak ellátása érdekében együttműködik:

a) a községben működő köznevelési és szociális intézményekkel,

b) a községben tevékenységet folytató közművelődési célú társadalmi szerveződésekkel és civil szervezetekkel,

c) az egyházakkal,

d) a közművelődési feladatokat ellátó országos, megyei és járási szervekkel, szervezetekkel, intézményekkel,

e) a községben kulturális tevékenységet végző, illetve a községben működő gazdasági társaságokkal, magánszemélyekkel, egyéb szervezetekkel, csoportokkal.

8. §

(1) Az Önkormányzat közművelődési feladatainak ellátásába – közművelődési megállapodás megkötésével – a közművelődésről szóló törvényben foglalt követelményeknek megfelelő alábbi intézményeket, szervezeteket vonhatja be:

a) a közművelődési célú civil szervezeteket

b) a községben működő egyházakat.

(2) Civil szervezet esetén azzal a szervezettel lehet megállapodást kötni, amely:

a) rendszeres közművelődési tevékenységet folytat

b) a bíróság jogerős bejegyző határozattal nyilvántartásba vette

c) köztartozása nincsen.

9. §

(1) Az Önkormányzat a fenntartott közösségi terek folyamatos és rendeltetésszerű működéséhez a közművelődésről szóló törvény rendelkezései szerint köteles biztosítani a szükséges feltételeket.

(2) Az Önkormányzat a közművelődés feladatainak ellátásához biztosítja a közösségi terek működéséhez szükséges – az Önkormányzat tulajdonát képező – ingatlanokat.

(3) Az Önkormányzat a közművelődési megállapodás keretében történő feladatellátás szakmai költségeihez támogatást biztosíthat, melynek mértékét az éves költségvetési rendeletben kell meghatározni.

(4) Az Önkormányzat a civil szervezetek közművelődési tartalmú tevékenységének, rendezvényeinek támogatására célfeladaton pénzeszközt bocsáthat rendelkezésre, melynek mértékét a költségvetési rendeletben határozza meg és melynek felosztásáról a Képviselő-testület dönt.

10. §

(1) A közművelődésről szóló törvény és az e rendelet által meghatározott közművelődési feladatokkal kapcsolatos fenntartói, felügyeleti és egyéb jogköröket a Képviselő-testület gyakorolja.

(2) A közművelődési megállapodásban részt vevők a megállapodásban rögzített feladatok teljesítéséről a Képviselő-testület munkatervében meghatározottak szerint kötelesek beszámolni.

11. §

(1) Ez a rendelet a kihirdetést követő napon lép hatályba.

(2) Hatályát veszti Kecskéd Község Önkormányzat Képviselő-testületének az önkormányzat közművelődési feladatairól szóló 9/2022. ( IX.30.) önkormányzati rendelete.

1. melléklet

1. melléklet a 8/2022. (VI.29.) sz. önkormányzati rendelethez

Az önkormányzat működtetésében és fenntartásában álló közművelődési feladatokat ellátó létesítmények :

1. Művelődési Ház, Kecskéd, Fő utca 1.

Grúber Zoltán Kocsis Gábor

polgármester jegyző

**3., melléklet : indoklás és hatásvizsgálat**

**I. ÁLTALÁNOS INDOKOLÁS**

2017. július 8. napján lépett hatályba a muzeális intézményekről a nyilvános könyvtári ellátásról és a közművelődésről szóló 1997. évi CXL törvény (továbbiakban: Törvény) módosítása. A törvénymódosítás érinti a helyi közművelődési tevékenységről szóló rendeletekre vonatkozó felhatalmazó rendelkezést is. Korábban a Törvény 77. §-a adta meg a felhatalmazást az önkormányzatoknak a közművelődési tevékenységéről szóló rendelet megalkotására, azonban ez módosításra került és új felhatalmazó rendelkezésre került beiktatásra.

A jogalkotásról szóló 2010. évi CXXX törvény 22 §-a alapján az az elavult, szükségtelenné

vált, a jogrendszer egységébe nem illeszkedő, a szabályozási cél sérelme nélkül

egyszerűsíthető, a jogszabály címzettjei számára gyorsabb, kevésbé költséges eljárásokat

eredményező szabályozással felváltható, a normatív tartalom nélküli, tartalmilag kiüresedett

vagy egyébként alkalmazhatatlan, vagy az indokolatlanul párhuzamos vagy többszintű

szabályozást megvalósító jogszabályi rendelkezések hatályon kívül helyezéséről, illetve

megfelelő módosításáról a jogalkotónak gondoskodnia kell.

**II. RÉSZLETES INDOKOLÁS**

1. §-hoz: az önkormányzat közművelődéssel kapcsolatos feladatait határozza meg.

3. §-6. §-hoz: a közművelődési feladatellátás szervezeti kereteit határozza meg.

7. § - 9.§-hoz: az önkormányzat feladatellátási partnereit határozza meg.

10. §-hoz: a közművelődési feladatellátás irányításáról, ellenőrzéséről rendelkezik.

11. §-hoz: hatálybaléptető rendelkezéseket tartalmaz.

**III. ELŐZETES HATÁSVIZSGÁLATI LAP**

Kecskéd Község Önkormányzat Képviselő-testületének a közművelődésről szóló

9/2022. (VI.29.) sz. rendeletéhez

***I. társadalmi hatásai***: van, de ez nem releváns mivel a meglévő , kialakult feladatellátási metódusokat foglalja csak új keretbe érdemi módszertani változtatás nélkül.

***II. gazdasági hatásai***: nincs, nem változtat a kialakult finanszírozási keretek mértékén.

***III. költségvetési hatásai***: a költségvetési egyenleget befolyásoló hatása nincs- lásd II.pont.

***IV. környezeti következményei***:a tervezett módosításnak környezeti következményei nincsenek.

***V. egészségi következményei:*** a tervezetnek egészségi hatása nincs.

***VI. adminisztratív terheket befolyásoló hatásai***:A tervezetnek adminisztratív terheket befolyásoló hatása nincs.

***VII. megalkotásának szükségessége:*** magasabb rendű jogszabályoknak való megfelelés szükségessége.

***VIII. a jogalkotás elmaradásának várható következményei:***a rendelet megalkotásának elmaradása esetén a hatályos szabályozás alapján az érintett területet elavult, a jogrendszer egységébe nem illeszkedő jogszabály szabályozza.

***IX. alkalmazásához szükséges személyi, szervezeti, tárgyi és pénzügyi feltételek***:biztosítottak, nem igényel változtatást .